**Alma Ostapeck** (o.s. **Kaukinen**, 22. helmikuuta 1918 New York, Yhdysvallat – 2. helmikuuta 2017) oli amerikansuomalainen valokuvaaja, joka käytti taiteilijanimeä **Lady Ostapeck**. Hänen työskentelytapansa muistutti voimauttavan valokuvaamisen menetelmää. Ostapeck halusi ottaa ihmisistä muotokuvia, joissa nämä näyttäytyivät kauniina ja positiivisessa valossa. Hän yhdisti kuvissaan nykyhetken, menneisyyden ja fantasian elementtejä.

Varhaislapsuus ja nuoruus
-------------------------

Ostapeck, alkuperäiseltä nimeltään Alma Kaukinen, syntyi Brooklynin Finntownissa. Hänellä oli suomalaiset vanhemmat. Alman ollessa vielä vauva hänen äitinsä kuoli ja isä muutti töiden perässä toiselle paikkakunnalle. Alma pääsi hoitoon äitinsä sisaren luokse Connecticutiin, mutta myös tämä hänen tätinsä kuoli yllättäen, henkirikoksen uhrina. Kierrettyään kasvatuskodista toiseen Alma sai lopulta turvallisen kodin New Jerseystä erään suomalaissiirtolaisen luota.

Alma Kaukinen opiskeli pukusuunnittelua ja teki jonkin aikaa alan töitä. Hän meni nuorena naimisiin ukrainalaissyntyisen Peter Ostapeckin kanssa, ja he saivat lapsen vuonna 1940. Avioliitto päättyi kuitenkin pian eroon. Alma ei ollut kiinnostunut perinteisestä kotiäidin roolista, vaan haaveili taiteilijan urasta.

Elämäntyö valokuvien parissa
----------------------------

Myöhemmin Ostapeck työskenteli parikymmentä vuotta Manhattanin studioilla valokuvien retusoijana. Hän käsitteli tilauksesta kuvia muun muassa suurelle *New York Times* -lehdelle.

Noin 50-vuotiaana Ostapeck päätti jättää kiireisen työnsä ja muuttaa kaupungista maaseudun rauhaan. Hän asettui asumaan Fly Creek -nimiseen kylään, joka sijaitsi satojen kilometrien päässä New Yorkista. Ostapeckin itsenäinen elämäntyyli herätti huomiota, ja kyläläiset ryhtyivät kutsumaan häntä "Ladyksi". Näin sai alkunsa hänen taiteilijanimensä.

Ostapeck ei ollut aikaisemmin itse valokuvannut, mutta 1960-luvulla hän innostui kokeilemaan sitä. Hän löysi kirpputorilta 1900-luvun alun kameran ja alkoi ottaa sillä tunnelmallisia muotokuvia, joiden rekvisiittana hän hyödynsi keräämiään vanhoja vaatteita ja muita esineitä. Hän antoi kuvattavien itse valita, minkä aikakauden asua kuvassa käytettiin. Ostapeck jatkoi valokuvaamista vuosikymmeniä, aina 2000-luvulle asti. Suuren osan muotokuvista hän kuvasi kotitalossaan Fly Creekissä. 1970-luvulla hän kiersi Etelä-Karjalaa ja kuvasi paikallisia heidän kansallispuvuissaan.

Näyttelyt
---------

Lady Ostapeckin muotokuvia on ollut esillä lukuisissa näyttelyissä Yhdysvalloissa ja Suomessa. Vuosina 2011–2012 Tampereen Vapriikissa järjestettiin "Ladyn tyyli" -niminen näyttely, jossa esiteltiin valokuvien lisäksi Ostapeckin pukukokoelmaa.

Lähteet
-------

1. 1 2  Mansikka, Tiina: Vuodet vierivät, mutta Vuori ei sammaloidu — historiikkien kirjoittaminen on 90-vuotiaalle kotiseutuneuvokselle aivojumppaa, ja veteraanien kuntopiiri sauvakävelylenkkien ohella huoltaa kroppaa *Paikallislehti Joutseno*.  9.12.2018. Viitattu 17.6.2019.
2. 1 2 3 4 5 6 7  Rantanen, Kimmo: Alma Kaukinen teki kirpputorilta löydön, joka muutti lopulta koko elämän suunnan *Ilta-Sanomat*.  9.3.2019. Viitattu 17.6.2019.
3. 1 2 3 4 5 6  Pyysalo, Katri: Lady Ostapeckin taikatalo.  *Museoon*, 2011, nro 1, s. 12.
4. ↑  Lady Ostapeckin fantasiamuotokuvat esittävät ihmiset kauneimmillaan  18.3.2011, päivitetty 16.4.2012. Yle Uutiset. Viitattu 17.6.2019.
5. ↑  Jerrman, Minna: Lady Ostapeckin kuvia Tampereella *Kamera-lehti*.  27.3.2019. Viitattu 17.6.2019.
6. 1 2  Amerikkalainen Lady, 93, tuo pukunsa Tampereelle *Tamperelainen*.  18.3.2011, päivitetty 19.3.2011.  Arkistoitu 17.6.2019. Viitattu 17.6.2019.

Kirjallisuutta
--------------

* Hernberg, Eira: *Lady Ostapeckin maaginen kamera. Amerikansuomalainen taiteilijakutsumus.* Jyväskylä: Docendo, 2019. ISBN 978-952-291-606-8.
* *Ladyn tyyli. Muotokuvaaja Lady Ostapeckin Amerikan pukuja ja potretteja.* Tampere: Museokeskus Vapriikki, 2011. ISBN 978-951-609-496-3.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF
* WorldCat

 |

 |